REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/319-21

15. jul 2021. godine

B e o g r a d

Z A P I S N I K

13. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 14. JULA 2021. GODINE

Sednica je počela u 14,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Stanislava Janošević, Momir Stojilković, Velibor Stanojlović, Olja Petrović, Nenad Filipović, Gojko Palalić (zamenik Žarka Bogatinovića), Nenad Baroš (zamenik Sonje Todorović) i Hadži Milorad Stošić (zamenik Jelisavete Veljković).

Sednici nisu prisustvovali članovi Odbora: Tijana Davidovac, Žarko Bogatinović, Milija Miletić, Sonja Todorović, Marko Zeljug, Ljubinko Rakonjac, Dijana Radović, Arpad Fremond, Nikola Kožović i Jelisaveta Veljković.

Sednici je prisustvovao i narodni poslanik Goran Spasojević.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Nenad Katanić, pomoćnik ministra i Petar Korović, pomoćnik direktora Republičkog zavoda za statistiku.

Odbor je jednoglasno usvojio sledeći

D n e v n i r e d

1. Razmatranje Predloga zakona o popisu poljoprivrede 2023., koji je podnela Vlada (broj 011-1232/21 od 02. jula 2021. godine).

Pre prelaska na razmatranje prve tačke dnevnog reda usvojen je zapisnik 12. sednice Odbora, koja je održana 7. jula 2021. godine, u tekstu u kome je i predložen.

Prva tačka dnevnog reda- Razmatranje Predloga zakona o popisu poljoprivrede 2023., koji je podnela Vlada.

Jelena Blagojević, državni sekretar u Ministarstvu poljoprivrede, šumarstva i vodoprivrede je istakla da sprovođenje popisa u metodološkom i organizacionom smislu predstavlja najsloženije statističko istraživanje. Kada je reč o sprovođenju popisa u poljoprivredi, imajući u vidu troškove, specifične uslove u kojima se sprovodi, teškoće u utvrđivanju tačnih podataka, kao i značaj rezultata za vođenja agrarne politike, neophodno je da se ova oblast uredi zakonom. Popis poljoprivrede je instrument kojim se obezbeđuju statistički podaci o poljoprivrednim gazdinstvima na najnižem teritorijalnom nivou i stoga je ključni izvor informacija potrebnih za donošenje strategija. Na putu pristupanja Evropskoj uniji poljoprivreda Srbije mora da se prilagodi nizu propisa i standarda koji će u velikoj meri izmeniti stanje u našoj poljoprivredi. Set zakona, pravila i procedura koje treba usvojiti obuhvata zakonske standarde, zajedničku poljoprivrednu politiku i stukturne fondove. Da bi mogao da se prati proces prilagođavanja i ocenjuje stepen usaglašenosti neophodno je uvesti brojne statističke indikatore u statistici poljoprivrede. Popisom će biti obuhvaćena sva porodična poljoprivredna gazdinstva, gazdinstva preduzetnika i pravnih lica tako da korišćeno poljoprivredno zemljište i jedinice koje se obuhvataju popisom čine najmanje 98% od ukupno korišćenog poljoprivrednog zemljišta bez površina pod okućnicama, a broj uslovnih grla najmanje 98% od ukupnog broja uslovnih grla na nacionalnom nivou. Popisom se neće obuhvatati domaćinstva sa sopstvenom poljoprivrednom proizvodnjom, koja nije namenjena tržištu, i ne prelazi određeni fizički prag, u skladu sa metodološkim uputstvom Republičkog zavoda za statistiku. Takođe, neće biti obuhvaćena ni domaćinstva, privredna društva i drugi oblici organizovanja sa statusom pravnog lica kao ni preduzetnici koji ne obavljaju poljoprivrednu proizvodnju. Podaci će se prikupiti neposredno od gazdinstava metodom intervjua bez obzira na pravni status gazdinstva, pri čemu je predviđeno da popisivači pomoću lap-topova unose u elektronske upitnike odgovore ispitanika. Prikupljanje podataka direktnim unosom u elektronske upitnike omogućiće neposrednu kontrolu prikupljanja ali i bržu obradu i objavljivanje konačnih rezultata. Za taj posao angažovaće se oko 3500 popisivača koji pored znanja o poljoprivredi poseduju i osnovna znanja iz oblasti rada na računaru. Pažljiva selekcija kandidata za terensko prikupljanje podataka, njihova kvalitetna i dobra obuka su od posebnog značaja za uspeh popisa. Poljoprivredna gazdinstva imaće mogućnost i samoanketiranja putem veb-Upitnika. Prema predračunu Republičkog zavoda za statistiku, a polazeći od detaljnog plana aktivnosti na pripremama i sprovođenju popisa, za finansiranje i izvršenje svih popisnih poslova neophodno je u periodu od 2020-2024.g. obezbediti ukupno 950 093 400 dinara odnosno 7 917 445 evra, istakla je na kraju izlaganja Jelena Blagojević, državni sekretar u Ministarstvu poljoprivrede, šumarstva i vodoprivrede.

Nenad Katanić, pomoćnik ministra, je u nastavku sednice dodao da će se donošenjem ovog zakona na vreme obezbediti finansijska sredstva, formirati komisije na određenim nivoima i izvršiti precizna i dobra edukacija ljudi koji će biti uključeni u ovaj popis poljoprivrede a nosilac celog posla će biti Republički zavod za statistiku.

Pošto se niko od narodnih poslanika nije javio za diskusiju, na osnovu člana 156. stav 3. Poslovnika Narodne skupštine, Odbor za poljoprivredu, šumarstvo i vodoprivredu je jednoglasno, odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o popisu poljoprivrede 2023., u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 14,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević